李謩吹笛歌
作者：田錫
朝代：宋

paragraphs: 洛陽少年稱李謩，衆推橫笛多功夫。
當時教坊第一部，算得比衣皆不如。
天津楊柳籠橋綠，朧月澹煙何處宿。
不怕金吾禁夜嚴，偷得新翻禁中曲。
曲中次第能記持，盡向喬欄闇譜之。
性聰心慧歸來習，分明把向月中吹。
五音嘈囋相攙出，呼宮吸徵尤奇崛。
誰羨曹綱善琵琶，未說陽陶能觱栗。
纏聲不斷如連環，重聲忽轉如迴山。
清新不比落梅曲，飄颻乍象霓裳翻。
碎節繁音交砉騞，南箕鼓風簫籟窄。
一斛明珠一索穿，撒落金盤催曲拍。
錚摐大抵聲雄豪，歷歷出羣宮調高。
豐隆驚得蛟螭起，雨趁雲隨初嘯嗥。
每到換頭多頓挫，一聲忽迸疑轟破。
玲瓏祇許牙枝催，清脆不容他樂和。
宮城響應聲更輝，夜靜月明諸處聞。
何人懶憶馬南郡，知予已勝桓將軍。
明皇上樓初聽得，聽罷沈呤都不測。
宣令徧詢坊巷中，旋使王人捕入宮。
李謩悉心以實封，皇慈由是寬其罪。
後來落魄如散仙，扁舟玩月江湖天。
繡囊探出金線管，揚眉舐脣徒自憐。
驚神動鬼吹一曲，指法尤高氣海圓。
波浪無風帖然靜，千里水面鋪輕煙。
水族精靈潛鼓舞，老龍變見來相顧。
因將鐵笛相對吹，李謩未識無驚怖。
乃知藝但出衆奇，不獨人知鬼亦知。